b'\n_START_ARTICLE_\nRosa Welt-Straus\n_START_PARAGRAPH_\n]_NEWLINE_Rosa Welt-Straus (\xc3\xaen ebraic\xc4\x83: \xd7\xa8\xd7\x95\xd7\x96\xd7\x94 \xd7\x95\xd7\x95\xd7\x9c\xd7\x98-\xd7\xa9\xd7\x98\xd7\xa8\xd7\x90\xd7\x95\xd7\xa1; n. 24 august 1856, Cern\xc4\x83u\xc8\x9bi - d. 15 decembrie 1938, Geneva) a fost o activist\xc4\x83 feminist\xc4\x83 din SUA \xc8\x99i Palestina, evreic\xc4\x83 din Bucovina, prima femeie cet\xc4\x83\xc8\x9bean\xc4\x83 a Austriei av\xc3\xa2nd diplom\xc4\x83 de medic (absolvent\xc4\x83 a universit\xc4\x83\xc8\x9bii din Berna din 1878)._NEWLINE_Specializat\xc4\x83 \xc3\xaen oftalmologie, s-a distins ulterior \xc3\xaen lupta pentru ob\xc8\x9binerea dreptului femeilor evreice din Palestina (Eretz Israel) de a vota \xc8\x99i de a fi alese \xc3\xaen institu\xc8\x9biile na\xc8\x9bionale reprezentative. A fost pre\xc8\x99edinta Asocia\xc8\x9biei Femeilor Evreice pentru Egalitatea \xc3\xaen drepturi \xc3\xaen Palestina (1919-1938) \xc3\xaen timpul mandatului britanic \xc3\xaen acest teritoriu.\n_START_SECTION_\nDate familiale \xc8\x99i anii tinere\xc8\x9bii\n_START_PARAGRAPH_\nRosa Welt s-a n\xc4\x83scut ca fiica cea mare a micului comerciant evreu Sinai Welt din Cern\xc4\x83u\xc8\x9bi, (pe atunci Czernowitz, \xc3\xaen Bucovina, aflat\xc4\x83 sub domina\xc8\x9bie austriac\xc4\x83), \xc8\x99i care se rupsese de modul de via\xc8\x9b\xc4\x83 tradi\xc8\x9bional hasidic \xc3\xaen favoarea modernit\xc4\x83\xc8\x9bii. Precum o mare parte din evreii din ora\xc8\x99, \xc3\xae\xc8\x99i crescuse cele patru fete \xc3\xaen cultura german\xc4\x83, favorizat\xc4\x83 de \xc3\xaenv\xc4\x83\xc8\x9b\xc4\x83m\xc3\xa2ntul \xc8\x99i administra\xc8\x9bia oficial\xc4\x83. Spera c\xc4\x83 asigur\xc3\xa2nd fiicelor sale o educa\xc8\x9bie universitar\xc4\x83, ceea ce era un pas nonconformist \xc3\xaen vremea aceea, \xc3\xaen ce prive\xc8\x99te femeile, le va furniza cheile pentru o via\xc8\x9b\xc4\x83 mai bun\xc4\x83.  Dup\xc4\x83 ce a luat acas\xc4\x83 lec\xc8\x9bii private, inclusiv cu tat\xc4\x83l ei, Rosa Welt a urmat studii gimnaziale, \xc3\xaentre altele fiind \xc8\x99i eleva lui Karl Emil Franzos. Ea a sus\xc8\x9binut examenele finale \xc3\xaen 1873. Apoi pentru a u\xc8\x99ura accesul fetelor la studii academice, familia Welt s-a mutat la Viena, unde, \xc3\xaens\xc4\x83, Rosa nu a fost primit\xc4\x83 nici la studii de filosofie, \xc8\x99i nici la medicin\xc4\x83. \xc3\x8en cele din urm\xc4\x83, a reu\xc8\x99it s\xc4\x83 fie admis\xc4\x83 la facultatea de medicin\xc4\x83 a Universit\xc4\x83\xc8\x9bii din Berna, \xc3\xaen Elve\xc8\x9bia, unde a absolvit cu titlul de doctor \xc3\xaen medicin\xc4\x83 \xc3\xaen 1878, cu o diserta\xc8\x9bie \xc3\xaen domeniul anatomiei patologice. \xc3\x8en continuare Rosa s-a specializat \xc3\xaen oftalmologie \xc8\x99i a lucrat \xc3\xaen acest domeniu la Spitalul Rothschild din Paris \xc8\x99i apoi la Spitalul regal de maternitate din Dresden, \xc3\xaen Germania. \xc3\x8entre timp familia ei s-a mutat la Geneva. Dou\xc4\x83 surori ale ei au urmat \xc8\x99i ele o carierea de medici, iar sora cea mic\xc4\x83 a devenit chimist\xc4\x83.\n_START_SECTION_\nActivitatea \xc3\xaen S.U.A.\n_START_PARAGRAPH_\n\xc3\x8en anul 1882 dr.Rosa Welt a emigrat la New York, unde a fost vreme \xc3\xaendelungat\xc4\x83 chirurg oculist la Spitalul de femei. \xc3\x8en acela\xc8\x99 an ea s-a c\xc4\x83s\xc4\x83torit cu un om de afaceri din Brooklyn, Louis Straus (1859-1907). Cei doi au avut o fiic\xc4\x83, cunoscut\xc4\x83 mai t\xc3\xa2rziu ca Nelie Straus-Mochenson. \xc3\x8en afara muncii de medic, Dr Rosa Welt-Straus s-a pasionat pentru cauza luptei pentru drepturile femeilor, \xc3\xaen acea vreme fiind actual\xc4\x83 mai ales cea pentru drepturile lor electorale. Ea a participat la \xc3\xaentemeierea Alian\xc8\x9bei interna\xc8\x9bionale pentru votul femeilor (International Women Suffrage Alliance) IWSA, \xc3\xaen fruntea c\xc4\x83reia a stat Carrie Chapman-Calt. Ca frunta\xc8\x99\xc4\x83 a acestei mi\xc8\x99c\xc4\x83ri ea a luat parte \xc8\x99i la primul ei congres \xc3\xaen 1904.\n_START_SECTION_\nConduc\xc4\x83toare a femeilor evreice \xc3\xaen Palestina\n_START_PARAGRAPH_\nV\xc4\x83duv\xc4\x83 din anul 1907, \xc3\xaen anul 1919, la v\xc3\xa2rsta de 63 ani, dr.Rosa Welt-Straus a emigrat \xc3\xaen Palestina, unde spre surprinderea ei, a constatat c\xc4\x83, p\xc3\xa2n\xc4\x83 \xc8\x99i la publicul evreiesc local, \xc3\xaen ciuda tuturor promisiunilor, egalitatea electoral\xc4\x83 a femeilor nu a fost \xc3\xaenc\xc4\x83 asigurat\xc4\x83. \xc3\x8empotrivirea cea mai mare venea din partea rabinilor \xc8\x99i conduc\xc4\x83torilor evreilor ultraortodoc\xc8\x99i si ai celor orientali (din a\xc8\x99a numita Veche Comunitate - vechiul Ishuv), a rabinilor sioni\xc8\x99ti religio\xc8\x99i din mi\xc8\x99carea Mizrahi \xc8\x99i a \xc8\x9b\xc4\x83ranilor conservatori, care se bazau pe legile tradi\xc8\x9bionale ale iudaismului. La numai dou\xc4\x83 luni dup\xc4\x83 sosire, de\xc8\x99i nu st\xc4\x83p\xc3\xa2nea bine ebraica, date fiind circumstan\xc8\x9bele regimului de mandat britanic \xc8\x99i prestigiul de care ea se bucura, a fost aleas\xc4\x83 pre\xc8\x99edinta Uniunii Femeilor Evreice pentru Egalitatea \xc3\xaen drepturi a femeii - Hitahdut Hanashim Haivriot leShivuy Zkhuyot Haish\xc3\xa1.  Rosa Welt-Straus a luat parte la Londra \xc3\xaen iulie 1920 \xc8\x99i la fondarea Organiza\xc8\x9biei Interna\xc8\x9bionale a Femeilor Sioniste WIZO. Ea a depus, \xc3\xaentre altele, eforturi pentru ridicarea v\xc3\xa2rstei de c\xc4\x83s\xc4\x83torie a fetelor minore, precum \xc8\x99i pentru dreptul femeilor aflate \xc3\xaen c\xc3\xa2mpul muncii de a ob\xc8\x9bine dreptul de a aduce \xc3\xaen Palestina membri ai familiilor lor din str\xc4\x83in\xc4\x83tate, revendicare pe care autorit\xc4\x83\xc8\x9bile mandatare britanice nu acceptau s\xc4\x83 o examineze dec\xc3\xa2t la solicitarea capului de familie b\xc4\x83rbat. \xc3\x8en primii ani ai activit\xc4\x83tii sale, mi\xc8\x99carea femeilor evreice pentru sufragiu f\xc4\x83r\xc4\x83 deosebire de sex, a avut succes, aceasta \xc8\x99i datorit\xc4\x83 cre\xc8\x99terii popula\xc8\x9biei evreie\xc8\x99ti laice prin venirea imigran\xc8\x9bilor din cea de-a III-a \xc8\x99i a IV-a "Aliy\xc3\xa1" (val de imigra\xc8\x9bie). \xc3\x8en decembrie 1925, la alegerile pentru forurile na\xc8\x9bionale ale evreilor din Palestina (Adunarea deputa\xc8\x9bilor - Asefat Hanivharim), care au fost boicotate de ob\xc8\x99tile ultrareligioase, au participat \xc8\x99i femeile, inclusiv unele religioase, at\xc3\xa2t ca aleg\xc4\x83toare, c\xc3\xa2t \xc8\x99i ca alese. \xc3\x8en 1926, \xc8\x99i autorit\xc4\x83\xc8\x9bile mandatare britanice au confirmat sufragiul egal pentru cele dou\xc4\x83 sexe, din cadrul colectivit\xc4\x83\xc8\x9bii evreie\xc8\x99ti din Palestina. \xc3\x8en ultimii ani ai vie\xc8\x9bii, fiind bolnav\xc4\x83, Rosa Welt-Straus, s-a retras la familia ei din Geneva, unde a murit la v\xc3\xa2rsta de 82 ani._NEWLINE_Surorile ei au fost, la r\xc3\xa2ndul lor, asa cum \xc8\x99i-a dorit tat\xc4\x83l lor, deschiz\xc4\x83toare de drum \xc3\xaen lumea femeilor cu preg\xc4\x83tire universitar\xc4\x83: Leonore Gourfein-Welt (30.7.1859 Sadagura - 8.1.1944 Geneva) a absolvit medicina la Z\xc3\xbcrich (1888) \xc8\x99i a practicat oftalmologia (la Geneva) ca \xc8\x99i so\xc8\x9bul ei, prof.David Gourfein, \xc8\x99i sora ei, Rosa. Sara Welt-Kakels (12 decembrie 1860 Cern\xc4\x83u\xc8\x9bi -26 decembrie 1943 New York), \xc8\x99i ea absolvent\xc4\x83 a facult\xc4\x83\xc8\x9bii de medicin\xc4\x83 din Z\xc3\xbcrich (1885), a fost pediatr\xc4\x83 la Spitalul Mount Sinai din NYC \xc8\x99i c\xc4\x83s\xc4\x83torit\xc4\x83 cu chirurgul Moses Kakels. Ida Welt (23 aprilie 1871 Viena- 1950 Geneva) a fost doctor \xc3\xaen chimie al universit\xc4\x83\xc8\x9bii din Geneva, a lucrat in Germania \xc8\x99i mai ales \xc3\xaen SUA.'